FI Euroopan unionin virallinen lehti L 79/24

KOMISSION ASETUS (EU) N:o 256/2013,

annettu 20 päivänä maaliskuuta 2013,

Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin kyse on natriumaskorbaatin (E 301) käytöstä imeväisten ja pikkulasten elintarvikkeisiin lisättäviksi tarkoitetuissa D-vitamiinivalmisteissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.

(3) Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen perusteella.

(4) Natriumaskorbaatin (E 301) hyväksymisestä äidinmaidonkorvikkeissa ja vieroitusvalmisteissa, sellaisina kuin ne on määritelty äidinmaidonkorvikkeista ja vieroitusvalmisteista ja direktiivin 1999/21/EY muuttamisesta 22 päivänä joulukuuta 2006 annetussa komission direktiivissä 2006/141/EY (3), käytettävien D-vitamiinivalmisteiden hapettumisenestoaineena tehtiin 15 päivänä joulukuuta 2009 hakemus, joka toimitettiin jäsenvaltioiden saataville.

(5) Äidinmaidonkorvikkeiden ja vieroitusvalmisteiden tuotannossa käytettävien ainesosien on noudatettava huomattavasti tiukempia mikrobiologisia vaatimuksia kuin elintarvikkeiden yleensä, erityisesti enterobakteerien ja Cronobacter sakazakiin osalta. Tähän pyritään D-vitamiinivalmisteiden kaltaiset ainesosat kuumentamalla. Sellainen käsittely puolestaan vaatii vesiliukoisen ja pH-arvoltaan neutraalin hapettumisenestoaineen läsnäoloa. Natriumaskorbaatti (E 301) on tunnistettu ja todistettu soveliaaksi hapettumisenestoaineeksi kyseiseen teknologiseen tarpeeseen.

(6) Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä III esitetyn unionissa hyväksyttyjen elintarvikelisäaineiden luettelon saattamiseksi ajan tasalle.

(7) Euroopan elintarviketurvallisuusviranomainen arvioi natriumaskorbaatin (E 301) käyttöä imeväisten ja pikkulasten elintarvikkeisiin lisättävien D-vitamiinivalmisteiden elintarvikelisäaineena ja antoi lausuntonsa 8 päivänä joulukuuta 2010 (4). Se totesi, että elintarvikelisäaine natriumaskorbaatin (E 301) käytön laajentaminen äidinmaidonkorvikkeissa ja vieroitusvalmisteissa käytettävien D-vitamiinivalmisteiden hapettumisenestoaineeksi ei ole turvallisuusriski.

(8) Näin ollen on asianmukaista sallia natriumaskorbaatin (E 301) käyttö imeväisten ja pikkulasten elintarvikkeissa käytettävien D-vitamiinivalmisteiden hapettumisenestoaineena.

(9) Asetuksen (EY) N:o 1333/2008 liitettä III olisi sen vuoksi muutettava.

(10) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti tai neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä maaliskuuta 2013. Komission puolesta Puheenjohtaja José Manuel BARROSO

(1) EUVL L 354, 31.12.2008, s. 16.

(2) EUVL L 354, 31.12.2008, s. 1.

(3) EUVL L 401, 30.12.2006, s. 1.

(4) EFSA:n elintarvikkeiden lisäaineita ja elintarvikkeisiin lisättäviä ravintoaineita käsittelevä lautakunta (ANS): Scientific Opinion on the use of sodium ascorbate as a food additive in vitamin D preparations intended to be used in formulae and weaning food for infants and young children. EFSA Journal 2010, 8(12):1942.